1Kaj je enotni evropski dokument v zvezi z oddajo javnega naročila (ESPD) in njegov pregled

Enotni evropski dokument v zvezi z oddajo javnega naročila, ki je določen zlasti v členu 59 Direktive 2014/24/EU, je zasnovan kot lastna izjava na podlagi standardnega obrazca, ki ga Komisija sprejme z izvedbenim aktom, sprejetim v skladu s postopkom pregleda. Zagotavlja predhodne dokaze v obliki lastne izjave o razlogih za izključitev (npr. kazenskih obsodbah ali hujših kršitvah poklicnih pravil) in pogojih za sodelovanje (finančna, ekonomska in tehnična zmogljivost), tako da se lahko celoten sklop osnovne dokumentacije (npr. potrdila in spričevala) običajno zahteva samo od uspešnega gospodarskega subjekta (razen če je treba preveriti (nekatere) dokumente drugih udeležencev, da se zagotovi pravilna izvedba postopka).

Poleg tega naročniki, kadar pri naročanju v skladu z Direktivo 2014/25/EU uporabljajo (nekatere) razloge za izključitev in/ali pogoje za sodelovanje iz Direktive 2014/24/EU, v skladu s členom 80(3) Direktive uporabijo tudi ESPD.

V skladu z direktivama 2014/24/EU in 2014/25/EU se ESPD predloži izključno v elektronski obliki. Vendar se lahko do 18. aprila 2018 uporabljata elektronska in tiskana različica ESPD, da se omogoči prehod na obvezno uporabo elektronskih komunikacijskih sredstev v EU.

Zaradi pomembnosti in inovativnosti ESPD je zakonodajalec Unije določil, da „Komisija pregleda praktično uporabo ESPD ob upoštevanju tehničnega razvoja baz podatkov v državah članicah ter o tem poroča Evropskemu parlamentu in Svetu do 18. aprila 2017“.

2Stanje prenosa direktiv o javnem naročanju in ESPD v nacionalno pravo

Rok za prenos direktiv 2014/24/EU in 2014/25/EU v nacionalno pravo je potekel 18. aprila 2016. Vendar je več držav članic direktivi v nacionalno pravo preneslo z zamudo, in sicer več tednov ali mesecev po roku. Deset držav članic do 16. februarja 2017 dejansko še ni izvedlo in uradno sporočilo nacionalnih ukrepov za izvajanje vseh določb direktiv 2014/24/EU in 2014/25/EU. Trenutno potekajo ustrezni postopki v zvezi z nepopolnim prenosom direktiv.

Ker je ESPD povezan z izvajanjem direktiv, je mogoče njegovo praktično uporabo oceniti le za omejeno obdobje in geografski obseg.

Poleg tiskane različice, ki je priložena Izvedbeni uredbi Komisije (EU) 2016/7, so službe Komisije pripravile elektronsko različico ESPD (v nadaljnjem besedilu: eESPD) za podporo državam članicam v začetni fazi izvajanja. Elektronska različica je državam članicam na voljo s štirimi različnimi načini izvajanja, ki državam članicam omogočajo različne stopnje prilagoditve.

Namen storitve eESPD je državam članicam zagotoviti podporo samo v prehodni fazi, saj bi bilo treba celotni potencial ESPD izkoristiti tako, da se „nacionalni“ ESPD v vsaki državi članici vključi v sistem e-javnega naročanja in registre ali baze podatkov, ki vsebujejo potrdila/dokazila. S tem bo mogoče doseči tri različne cilje: boljša prikrojitev in prilagoditev nacionalnim pogojem; pospeševanje digitalizacije javne uprave; nastanek podlage za poenostavitev postopkov z uporabo postopka po načelu „samo enkrat“. Nacionalne rešitve za ESPD so že na voljo na Danskem, Finskem, Nizozemskem in v Sloveniji. Čeprav je bila storitev eESPD razvita le kot prehodno orodje, je bila zabeležena zelo velika uporaba storitve eESPD, ki jo zagotavlja Komisija (glej preglednico 2 v Prilogi k temu poročilu).

3Ukrepi za podporo uvajanju ESPD v državah članicah

Evropska komisija je poleg navedenih orodij IT vzpostavila spremljevalne ukrepe za podporo državam članicam pri uvajanju ESPD.

·Financiranje

Zagotovljena so bila finančna sredstva za spodbujanje vključitve ESPD v nacionalne sisteme e-javnega naročanja. Desetim konzorcijem, ki vključujejo subjekte iz 17 držav, so bila iz instrumenta za povezovanje Evrope (IPE) dodeljena nepovratna sredstva v višini 4,9 milijona EUR. Leta 2017 bodo objavljeni nadaljnji razpisi za dodelitev sredstev v višini 4 milijonov EUR.

·Delavnice o izvajanju

V vsaki državi članici so bile organizirane delavnice za preučitev trenutnih razmer v državi, razpravo o možnostih za izvajanje in zagotovitev pomoči za lažje uvajanje ESPD. Najrazličnejše zainteresirane strani (javni organi, predstavniki registrov dokazil, ponudniki rešitev za e-javno naročanje, uporabniki itd.) so se udeležile srečanj za podporo konstruktivnim razpravam. Od avgusta 2016 do 28. februarja 2017 je bilo organiziranih 18 delavnic (pred poletjem 2017 bodo obiskane vse države članice).

Na delavnicah so predstavniki držav članic izboljšali svoje razumevanje ESPD in storitve eESPD, ki jo zagotavlja Komisija, Komisija pa je zbrala informacije o izzivih, s katerimi se države članice spoprijemajo pri njunem izvajanju. Na delavnicah so bile zlasti pojasnjene vloga sistema e-Certis in možnosti za avtomatizacijo postopkov s povezovanjem nacionalnih baz podatkov z ESPD in izkoriščanjem nacionalne digitalne infrastrukture. Na srečanjih so bila izpostavljena tehnična, pravna in postopkovna vprašanja.

Na teh delavnicah je bilo poudarjeno, da je treba za opredelitev strategije za optimalno tehnično izvajanje orodij IT združiti pravne in tehnične vidike. Nekatere strani so trdile, da bi bilo treba objaviti jasen časovni načrt o prihodnjih tehničnih izdajah podatkovnega modela ESPD, da bi lahko države članice vnaprej načrtovale in učinkovito dodelile sredstva. Druga izpostavljena zadeva se je nanašala na združljivost nacionalnih izvedb ESPD z različico EU.